Александър Пушкин
Аквилон

Превод от руски: Александър Миланов, —

chitanka.info

Аквилон[0]

Защо ти, страшен аквилон,

тръстиките превиваш диво?

Защо на ясен небосклон

тъй гониш облачето сиво?

Наскоро тъмни като в рог

пълзяха облаци в колони

и властен дъб на хълм висок

издигаше надменно клони.

Но ти крилете разлюля

и прогърмя със слава бурна,

и облаците разпиля,

и оня властен дъб катурна.

Върху небето най-подир

с лик ясен слънцето ще грее,

тръстиката ще се люлее

и нежно ще струи зефир.

[0] Напечатано в „Литературные прибавления к Русскому инвалиду“, 1837 г., №1. Изследователите на Пушкин допускат, че това стихотворение може би е написано след известието за смъртта на Александър I. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.